"Azərbaycan Dəmir Yollarının 140 illiyi (1880–2020)" yubiley medalı

"Azərbaycan Dəmir Yollarının 140 illiyi (1880–2020)" yubiley medalı — 2020-ci ildə 174-VIQD nömrəli Qanuna əsasən təsis edilən dövlət təltifi.

 Əsasnaməsi 
"Azərbaycan Dəmir Yollarının 140 illiyi (1880–2020)" yubiley medalının Əsasnaməsi 06.10.2020-ci il tarixli 174-VIQD nömrəli Qanunu ilə təsdiq edilib. Qanunun tətbiqi isə Azərbaycan Prezidentinin 12 noyabr 2020-ci il tarixli 1178 nömrəli Fərmanı ilə müəyyən edilib.

 Maddə 1. Təltif edilən şəxslər:
 "Azərbaycan Dəmir Yollarının 140 illiyi (1880–2020)" yubiley medalı ilə vəzifələrini nümunəvi icra edən, fəaliyyətində yüksək nəticələr göstərən dəmir yolu nəqliyyatı sahəsində çalışan işçilər, Azərbaycanda dəmir yolu nəqliyyatı sahəsinin inkişafında və təkmilləşdirilməsində xüsusi xidmətləri olan şəxslər, habelə beynəlxalq tərəfdaşlar təltif edilirlər.
 Maddə 2. Təltif edən orqan:
 "Azərbaycan Dəmir Yollarının 140 illiyi (1880–2020)" yubiley medalı ilə bu Əsasnamənin 1-ci maddəsində göstərilən şəxsləri müvafiq icra hakimiyyəti orqanının müəyyən etdiyi orqan (qurum) təltif edir.
 Maddə 3. Taxılma qaydası:
 "Azərbaycan Dəmir Yollarının 140 illiyi (1880–2020)" yubiley medalı döşün sol tərəfinə, Azərbaycanın digər orden və medalları olduqda onlardan sonra taxılır.

 Təsviri 
"Azərbaycan Dəmir Yollarının 140 illiyi (1880–2020)" yubiley medalının təsviri Azərbaycan Prezidentinin 01.10.2020-ci il tarixli 174-VIQD nömrəli Qanunu ilə təsdiq edilib.

 Maddə 1. Medalın ümumi təsviri:
 "Azərbaycan Dəmir Yollarının 140 illiyi (1880–2020)" yubiley medalı əlvan metaldan tökülmüş və qızıl suyuna çəkilmiş 42 mm x 35,5 mm ölçülü lövhədən ibarətdir.
 Maddə 2. Medalın ön tərəfi:
 2.1. Lövhə dəfnə yarpaqları ilə hörülmüş çələnglə haşiyələnmişdir. Çələngin üzərindəki qurşağın yuxarı hissəsinin mərkəzində Azərbaycanın Dövlət Bayrağının təsviri, digər hissələrində isə həmin bayrağın rəngləri əks etdirilmişdir.
 2.2. Lövhənin içərisində yuxarı hissədə qövs boyunca "AZƏRBAYCAN DƏMİR YOLLARI", aşağı hissədə qövs boyunca "AZERBAIJAN RAILWAYS" sözləri yazılmışdır. Lövhənin aşağısında çələngin üzərindəki beşbucaqlı çərçivənin içərisində "1880–2020" rəqəmləri həkk olunmuşdur.
 2.3. Lövhənin mərkəzində günəş şüalarının fonunda "140" rəqəmi ilə müasir qatar siluetinin sintezindən ibarət kompozisiya təsvir olunmuşdur. Qatarın üzərində "2020" rəqəmləri həkk edilmişdir.
 2.4. Bütün elementlər, yazılar və rəqəmlər relyefli olaraq qabarıqdır.
 Maddə 3. Medalın arxa tərəfi:
 3.1. Medalın arxa tərəfi hamar səthlidir, lövhənin yuxarı hissəsində "AZƏRBAYCAN DƏMİR YOLLARI" sözləri yazılmışdır, lövhənin mərkəzində "140" və "1880" rəqəmləri ilə XIX əsrin sonuna aid lokomotiv siluetinin sintezindən ibarət kompozisiya təsvir edilmişdir.
 3.2. Lövhənin aşağı hissəsində medalın seriyası və nömrəsi həkk olunmuşdur.
 Maddə 4. Medalın elementləri:
 4.1. Medal paltara bərkidilmək üçün elementi olan, 37 mm x 50 mm ölçülü beşbucaqlı xara lentə ilgək və iki halqa vasitəsilə birləşdirilir.
 4.2. Xara lentin mərkəzində 6 mm enində tünd göy rəngli, mərkəzdən sol və sağ kənarlara doğru ardıcıl olaraq 3 mm enində qırmızı, 9 mm enində tünd göy, 1,5 mm enində yaşıl, 2 mm enində tünd göy rəngli şaquli zolaqlar təsvir olunmuşdur.
 4.3. Xara lentin yuxarı hissəsinə üzərində üç üfüqi zolaq əks olunmuş 40 mm x 5,5 mm ölçülü lövhə bərkidilmişdir.
 4.4. Medala paltarın yaxasına bərkidilmək üçün elementi olan, eyni xara lentdən üz çəkilmiş 37 mm x 10 mm ölçülü qəlib əlavə edilir.

 İstinadlar 

Kateqoriya:Azərbaycan medalları